Številka: 478-8/2016/53(206)

Datum: 3. 6. 2021

**OBČINSKEMU SVETU**

**OBČINE TRŽIČ**

**ZADEVA: Prodaja nepremičnine parc. št. 307/3 k.o. Križe**

V skladu z 29. členom Zakona o lokalni samoupravi ((Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), 29. in 50. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18) ter 18. in 101. členom Statuta Občine Tržič (Uradni list RS, št. 19/13 in 74/15), vam pošiljam v obravnavo in sprejem točko:

|  |
| --- |
| **PRODAJA NEPREMIČNINE PARC. ŠT. 307/3 K.O. KRIŽE** |

V skladu z 21. členom Statuta Občine Tržič in 55. člena Poslovnika Občinskega sveta Občine Tržič bo kot poročevalec na seji Sveta in delovnih teles sodelovala:

Vodja Urada za okolje in prostor, ga. Jasna Kavčič, univ. dipl. inž. grad.

**PREDLOG SKLEPA:**

**Sprejme se sklep o prodaji nepremičnine parc. št. 307/3 k.o. Križe. Kot metoda razpolaganja se izbere javna dražba z izklicno ceno 46.989,00 EUR (z 22% DDV). Kupec plača tudi strošek notarske overitve, vknjižbe lastninske pravice v zemljiško knjigo in morebitne ostale stroške v zvezi s sklenitvijo prodajne pogodbe..**

**mag. Borut Sajovic**

**ŽUPAN**

**OBRAZLOŽITEV:**

Predmet prodaje je nepremičnina parc. št. 307/3 k.o. 2147 Križe, zemljišče v izmeri 715 m2. Nepremičnina v naravi v pretežnem delu predstavlja nezazidano stavbno zemljišče, ki ga trenutno brez ustrezne pravne podlage zaseda lastnik sosednje nepremičnine. Iz podatkov zemljiškega katastra je razvidno, da na manjši del nepremičnine sega del stavb št. 2147-754. Nepremičnina se po namenski rabi nahaja v območju stavbnih zemljišč, površine razpršene poselitve (A), enota urejanja prostora RET 11.

Sodno zapriseženi cenilec nepremičnin ter pooblaščeni ocenjevalec Inštituta za revizijo Nikolaj Omersa je v poročilu o oceni vrednosti nepremičninskih pravic z dne 8. 3. 2021 vrednost nepremičnine ocenil na 69,00 EUR/m2 z DDV, kar za 715 m2 znaša 49.335,00 EUR z DDV. Hkrati je cenilec vrednost služnosti uporabe in vzdrževanja vsakokratnega lastnika sosednje stavbe 2147-734 ocenil na 27,60 EUR/m2 z DDV. Občina Tržič je 5. 5. 2021 sklenila pogodbo o ustanovitvi služnosti, s katero je na predmetni nepremičnini v korist vsakokratnega lastnika nepremičnine parc. št. 307/4 k.o. 2147 Križe ustanovila služnost uporabe dela zemljišča za uporabo in vzdrževanje stavbe št. 2147-734, z naslovom Retnje 14, 4294 Križe, ki stoji na gospodujoči nepremičnini, v širini 2,5 m od navedene stavbe oziroma skupaj v izmeri 85 m2, in sicer v skladu s poročilom o oceni vrednosti nepremičninskih pravic z dne 8. 3. 2021 proti plačilu nadomestila v znesku 2.346,00 EUR z DDV. Iz tega razloga se vrednost nepremičnine zmanjša v višini nadomestila za služnost, tako da znaša 46.989,00 EUR z DDV, kar predstavlja izklicno ceno v postopku javne dražbe.

Prodaja nepremičnine pomeni za občinski proračun prihodek najmanj v višini 38.515,57 EUR, kolikor znaša izklicna cena brez DDV.

Priloge:

* kopija posamičnega programa prodaje z dne 3. 6. 2021 z osnutkom prodajne pogodbe, osnutkom besedila objave javne dražbe ter skico zemljišča.

Pripravila:

Tomaž Ropret, univ. dipl. prav., Klemen Srna, univ. dipl. pol.

Višji svetovalec II V. D. DIREKTORJA

 OBČINSKE UPRAVE

Jasna Kavčič, univ. dipl. inž. grad.,

vodja Urada za okolje in prostor